text: 6.000 kr. i bøde for skambid
  05 oktober 2011 kl. 09.35
  Dom i retten i Sønderborg giver tre personer hver en bøde på 6.000 kr., fordi deres hunde skambed både en mand og en kvinde.
  Ved Retten i Sønderborg blev tre personer i går kendt skyldige og fik en bøde på 6000 kroner hver, fordi deres hunde brød ind hos naboen, hvor de skambed først hende og siden også bed hendes mand. Det skete i Kollund i juli 2009. Det skriver JydskeVestkysten.
  
  Hunde er væk 
  Alle de tiltalte, to kvinder og en mand, blev dømt ved en udeblivelsesdom, fordi de ikke mødte op i retten. Alle tre hunde er af typen amerikanske bulldogs. Den ene hund er aflivet, mens de to andre blev fjernet fra en hundepension kort efter bid-episoden og er ikke set siden.
  